Document ID: 32013D0472

KOMISIJAS ĪSTENOŠANAS LĒMUMS
(2013. gada 23. septembris),
ar ko attiecībā uz Eiropas Parlamenta un Padomes Regulas (EK) Nr. 452/2008 par izglītības un mūžizglītības statistikas izveidi un pilnveidi īstenošanu piešķir atbrīvojumus Beļģijai, Grieķijai, Spānijai, Francijai, Itālijai, Polijai un Portugālei
(izziņots ar dokumenta numuru C(2013) 5897)
(Autentisks ir tikai teksts franču, grieķu, itāļu, nīderlandiešu, poļu, portugāļu un spāņu valodā)
(2013/472/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 23. aprīļa Regulu (EK) Nr. 452/2008 par izglītības un mūžizglītības statistikas izveidi un pilnveidi (1) un jo īpaši tās 6. panta 3. punktu,
tā kā:
(1)
Regula (EK) Nr. 452/2008 attiecas uz statistikas izveidi trijās konkrētās sfērās, kas izklāstītas 3. pantā.
(2)
Regulas (EK) Nr. 452/2008 6. panta 3. punktā noteikts, ka vajadzības gadījumā attiecībā uz dalībvalstīm pieņem ierobežotus atbrīvojumus un pārejas periodus, ko pamato ar objektīviem iemesliem.
(3)
Lai izglītības statistika būtu starptautiski salīdzināma, dalībvalstīm un Savienības iestādēm jāizmanto tādas izglītības klasifikācijas, kas atbilst pārskatītajai starptautiskajai standartizētajai izglītības klasifikācijai ISCED 2011 (turpmāk “ISCED 2011”), kuru UNESCO locekles pieņēma 36. ģenerālkonferencē 2011. gada novembrī.
(4)
Būtu jāuzlabo datu vākšana no administratīviem un citiem avotiem par studentu mobilitāti visos studiju ciklos, lai uzraudzītu progresu un apzinātu problēmas, kā arī lai veicinātu uz faktiem balstītas politikas veidošanu.
(5)
No Komisijai sniegtās informācijas ir skaidrs, ka atsevišķu dalībvalstu pieprasījumi piešķirt atbrīvojumus ir saistīti ar būtiskiem pielāgojumiem, kas vajadzīgi, lai valstu statistikas sistēmas pilnībā atbilstu Regulas (EK) Nr. 452/2008 prasībām.
(6)
Tāpēc šādi atbrīvojumi būtu jāpiešķir Beļģijai, Grieķijai, Spānijai, Francijai, Itālijai, Polijai un Portugālei.
(7)
Šajā lēmumā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO LĒMUMU.
1. pants
Dalībvalstīm piešķir atbrīvojumus saskaņā ar pielikumu.
2. pants
Šis lēmums ir adresēts Beļģijas Karalistei, Grieķijas Republikai, Spānijas Karalistei, Francijas Republikai, Itālijas Republikai, Polijas Republikai un Portugāles Republikai.
Briselē, 2013. gada 23. septembrī

Labels: 12
9
19
15